次韵子瞻贈喬道人
作者：劉攽
朝代：宋

paragraphs: 昔有仙公項曼都，去家十年若斯須。
還歸壯語驚妻孥，月邊朝拜雖勞軀。
流霞一杯真味腴，世人但怪醫多盧。
不知列仙山澤臞，陰陽變化隨指呼。
日新無窮非故吾，喬公築居近濰都。
交遊洞賓儕爾朱，又言其師奇丈夫。
璞玉粹美名不沽，郎官仕晉更五胡。
我今老病須人扶，衰顔白鬢日已渝。
捐書絕學休守儒，去不爲少猶雙鳬，公能濟我良藥無。